Kenners is dit oor die algemeen eens dat hierdie soort koerante 'n uiters belangrike deel behoort uit te maak van die navorsingsmateriaal wat versamel moet word vir die skrywe van 'n dorps- of streekgeskiedenis. Plaaslike koerante se intrinsieke waarde lê veral daarin dat dit kontemporêre inligting bevat wat dikwels nêrens anders opgespoor kan word nie. In die koerante word die wyd geskakeerde menslike aktiwiteite van 'n dorp of streek weerspieël. Sosiale, kulturele en godsdienstige byeenkomste van belang word in die nuuskolomme aangekondig en verslag oor die funksies self word gelewer; kennisgewings in verband met munisipale en provinsiale regulasies, verkiesings en -uitslae verskyn ook in die koerante; die briewekolomme onthul tewens die standpunte en reaksie van die ingesetenes ten opsigte van sekere plaaslike en nasionale gebeure; in die advertensies word ook 'n duidelike beeld verskaf van die lewensbehoeftes van die inwoners en die heersende pryse van verbruikersware in 'n bepaalde stadium.
Wanneer die plaaslike koerant geraadpleeg word, moet dit egter steeds geskied met inagneming van die feit dat die sienswyses wat daarin uitgespreek word oor politieke aangeleenthede of plaaslike gebeurtenisse, meestal partydig is aangesien dit die redakteur se persoonlike voorkeure verteenwoordig. Derhalwe moet die navorser besef dat die plaaslike koerant nie die enigste en noodwendig betroubaarste bron van inligting is nie; om 'n objektiewe en volledige beeld van die verlede te skep, moet hy ook soveel ander bronne as moontlik bestudeer.
Dit ly egter geen twyfel nie dat die plaaslike koerant, indien dit oordeelkundig en ewewigtig aangewend word, een van die hoofbronne van inligting vir die beoefenaar van die streekgeskiedenis kan wees.